ระเบียบกรมประมง ว่าด้วยการขอมีไว้ในครอบครองเพื่อการค้า ซึ่งสัตว์น้ำและผลิตภัณฑ์สัตว์น้ำบางชนิด พ.ศ.2535
ระเบียบกรมประมง
ระเบียบกรมประมง
ว่าด้วยการขอมีไว้ในครอบครองเพื่อการค้า
ซึ่งสัตว์น้ำและผลิตภัณฑ์สัตว์น้ำบางชนิด
พ.ศ. ๒๕๓๕[๑]
 

โดยที่พระราชกฤษฎีการะบุสัตว์น้ำและผลิตภัณฑ์สัตว์น้ำบางชนิดที่ห้ามมิให้มีไว้ในครอบครองเพื่อการค้า
พ.ศ. ๒๕๓๕ มาตรา ๔ กำหนดให้บุคคลที่ประสงค์จะมีไว้ในครอบครองซึ่งสัตว์น้ำและผลิตภัณฑ์สัตว์น้ำบางชนิดเพื่อการค้า
ต้องมายื่นคำขออนุญาตต่อพนักงานเจ้าหน้าที่ ดังนั้น
เพื่อให้การปฏิบัติงานของพนักงานเจ้าหน้าที่ที่เกี่ยวข้องกับการรับแจ้งการมีไว้ในครอบครองเพื่อการค้าซึ่งหินปะการัง
กัลปังหา เต่าทะเล และกระ รวมทั้งการควบคุมให้การค้าสัตว์น้ำหรือผลิตภัณฑ์สัตว์น้ำที่มีไว้ในครอบครองดังกล่าวเป็นไปด้วยความเรียบร้อย
อธิบดีกรมประมงจึงออกระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบกรมประมงว่าด้วยการขอมีไว้ในครอบครองเพื่อการค้า
ซึ่งสัตว์น้ำและผลิตภัณฑ์สัตว์น้ำบางชนิด พ.ศ. ๒๕๓๕

ข้อ ๒
ระเบียบนี้ให้มีผลใช้บังคับ ตั้งแต่วันที่ ๖ ตุลาคม ๒๕๓๕ เป็นต้นไป

ข้อ ๓
บุคคลใดมีหินปะการัง กัลปังหา เต่าทะเล และกระ และผลิตภัณฑ์ที่ทำขึ้นจากสัตว์น้ำดังกล่าวไว้ในครอบครองเพื่อการค้าอยู่ก่อนหรือภายในวันที่
๖ ตุลาคม ๒๕๓๕ ถ้าประสงค์จะมีสัตว์น้ำหรือผลิตภัณฑ์สัตว์น้ำดังกล่าวไว้ในครอบครองเพื่อการค้าต่อไป
จะต้องยื่นคำขออนุญาตตามแบบท้ายระเบียบนี้ ต่อพนักงานเจ้าหน้าที่ ภายในกำหนดเวลา
๓๐ วัน ทั้งนี้ ตั้งแต่วันที่ ๖
ตุลาคม จนถึงวันที่ ๔ พฤศจิกายน ๒๕๓๕ ในเวลาราชการ

ข้อ ๔
สำหรับสถานที่ที่ยื่นคำขอให้เป็นไปตามหลักเกณฑ์ ดังต่อไปนี้
๑. กรณีสถานที่ประกอบการค้าอยู่ในเขตกรุงเทพมหานคร
ให้ยื่นคำขอ ณ ที่ฝ่ายควบคุมการประมง กองอนุรักษ์ทรัพยากรประมง กรมประมง
๒. กรณีสถานที่ประกอบการค้าตั้งอยู่ในต่างจังหวัด
ให้ยื่นคำขอ ณ สำนักงานประมงจังหวัด ในเขตท้องที่ซึ่งสถานที่ประกอบการค้าตั้งอยู่

ข้อ ๕
ในกรณีผู้ยื่นคำขอเป็นบุคคลธรรมดาต้องแนบสำเนาบัตรประชาชน หรือสำเนาทะเบียนบ้าน
ถ้าเป็นนิติบุคคลต้องแนบหลักฐานการจดทะเบียนห้างหุ้นส่วนหรือบริษัท

ข้อ ๖
ให้ประมงจังหวัด ผู้รับคำขอแจ้งการมีไว้ในครอบครองเพื่อการค้าซึ่งสัตว์น้ำหรือผลิตภัณฑ์ดังกล่าว
เสนอจังหวัดแต่งตั้งคณะกรรมการออกไปตรวจสอบพร้อมทั้งบันทึกไว้เป็นหลักฐานว่าสัตว์น้ำหรือผลิตภัณฑ์สัตว์น้ำดังกล่าวมีชนิด
จำนวน ปริมาณ หรือน้ำหนักถูกต้องตรงตามรายการที่ปรากฏในคำขอหรือไม่
เสร็จแล้วให้รายงานให้กรมประมงทราบ

ข้อ ๗
ผู้แจ้งการมีไว้ในครอบครองเพื่อการค้าซึ่งสัตว์น้ำและผลิตภัณฑ์สัตว์น้ำดังกล่าวจะต้องแจ้งรายการจำหน่ายและยอดคงเหลือ
ให้ประมงจังหวัดผู้รับแจ้งทราบเป็นประจำทุก ๆ
เดือนนับแต่วันที่พนักงานเจ้าหน้าที่ลงทะเบียนรับแจ้ง ทั้งนี้ จนกว่าสัตว์น้ำและผลิตภัณฑ์สัตว์น้ำนั้นจะถูกจำหน่าย
จ่ายโอน หมดสิ้นแล้ว

ข้อ ๘
เมื่อประมงจังหวัดได้รับแจ้งตามข้อ ๗ แล้ว ให้รายงานให้กรมประมงทราบภายใน ๗
วัน ทำการ

ข้อ ๙
ให้ผู้อำนวยการกองอนุรักษ์ทรัพยากรประมง รักษาการตามระเบียบนี้


ประกาศ ณ วันที่ ๑๖ กรกฎาคม พ.ศ. ๒๕๓๕
บังอร สายสิทธิ์
รองอธิบดี ปฏิบัติราชการแทน
อธิบดีกรมประมง
[เอกสารแนบท้าย]

๑.
คำขอมีไว้ในครอบครองเพื่อการค้า ซึ่งสัตว์น้ำและผลิตภัณฑ์สัตว์น้ำ

(ดูข้อมูลจากภาพกฎหมาย)


















พรพิมล/พิมพ์
๒๔ กรกฎาคม ๒๕๔๔

จุฑามาศ/ปรับปรุง
๑๙ สิงหาคม ๒๕๕๘










[๑] ราชกิจจานุเบกษา
เล่ม ๑๐๙/ตอนที่ ๑๐๐/หน้า ๓๕/๒๓ กันยายน ๒๕๓๕